༈ ཨེ་མ། དུས་གསུམ་རྒྱལ་བ་རབ་འབྱམས་མ་ལུས་ཀུན། །ཆོས་དབྱིངས་ཡེ་ཤེས་དབྱིངས་སུ་དབྱེར་མེད་ཀྱང་། །སྣ་ཚོགས་གདུལ་བྱ་སོ་སོར་གང་འདུལ་གྱི། །རྣམ་འཕྲུལ་བསམ་ཡས་འགྱེད་ལ་གུས་ཕྱག་འཚལ། ༡ །འོག་མིན་རྡོ་རྗེའི་མཁའ་དབྱིངས་ཆོས་སྐུའི་ཞིང་། །གདོད་མའི་སངས་རྒྱས་ཀུན་བཟང་རྡོ་རྗེ་འཆང་། །འོད་གསལ་ལོངས་སྐུའི་ཞིང་དུ་རིགས་ལྔའི་ཚུལ། །མངོན་པར་བྱང་ཆུབ་མཆོག་ལ་གསོལ༴ ༢ །མི་འཇེད་བྱེ་བ་ཕྲག་བརྒྱར་སངས་རྒྱས་སྟོང་། །གསང་སྔགས་རྒྱུད་སྡེ་རབ་འབྱམས་དཀྱིལ་འཁོར་ལྷ། །མ་དག་འགྲོ་བློའི་སྣང་ངོ་རིགས་མཐུན་གཟུགས། །ཀུན་དངོས་རྩ་བའི་བླ་མར་གསོལ་བ་འདེབས། ༣ །རྒྱལ་ཀུན་དོན་དམ་སྤྲོས་བྲལ་འདུས་མ་བྱས། །མཉམ་རྫོགས་ཐིག་ལེ་

ཆེན་པོར་རོ་གཅིག་པའི། །ཐུགས་རྗེའི་གོང་བུ་རྗེ་བཙུན་བླ་མ་མཆོག །སྙིང་ནས་གསོལ་བ་འདེབས་སོ་ཐུགས་རྗེ་གཟིགས། ༤ །ཀྱེ་མ་བདག་སོགས་ཁམས་གསུམ་འགྲོ་བའི་ཚོགས། །ཐོག་མེད་བག་ཆགས་ངན་གོམས་ལས་ཉོན་ཅན། །ལྷན་སྐྱེས་མ་རིག་སྒྲིབ་པས་རྟག་འཐུམས་པའི། །རྨོངས་པའི་མུན་ཆེན་བསལ་བར་མཛད་དུ་གསོལ།༥ །རྟག་ཏུ་བདེ་བ་དོན་དུ་གཉེར་ན་ཡང་། །གཏན་བདེ་བྱང་ཆུབ་སྒྲུབ་ཐབས་མི་ཤེས་པར། །ལོག་མིན་སྡུག་བསྔལ་རྒྱུ་ཐབས་ཁོ་ནར་བརྩོན། །ཐར་པའི་མྱུ་གུ་སྐེམ་ལ་ཐུགས་རྗེས་གཟིགས། ༦ །ཕུན་ཚོགས་དལ་འབྱོར་དམ་པ་ཐོབ་གྱུར་ཅིང་། །བསྟན་དང་དགེ་བའི་བཤེས་གཉེན་འཛོམ་དུས་འདིར། །འཁོར་བའི་རུ་བཟློག་གཏན་སྲིད་མི་ཟིན་པར། །དོན་མེད་མགོ་སྟོང་མཁན་ལ་ཐུགས་རྗེས་གཟིགས། ༧ །སྐྱེས་པའི་མཐའ་མ་འཆི་ལས་འདས་པ་མེད། །སྐད་ཅིག་རེས་སོང་ཚེ་ལ་སྣོན་མེད་འཕྲི། །ཤི་ཁར་འགྱོད་ཚེ་ཕན་མེད་འདུན་མ་ཐལ། །སྙོམ་ལས་ཕྱི་ཤོལ་

མཁན་ལ་ཐུགས་རྗེས་གཟིགས། ༨ །དེ་རིང་ཕན་ཆད་ཡེངས་འཕྲུལ་མི་ཚེ་འདས། །ཡང་ཡང་ཕུན་ཚོགས་འདི་འདྲ་བརྙེད་པར་དཀའ། །དབང་པོ་ཚང་ཡང་མདོ་དོན་མ་ཤེས་པའི། །སེར་གཟུགས་སྙིང་པོ་མེད་ལ་ཐུགས་རྗེས་གཟིགས། ༩ །ཡིད་བཞིན་ནོར་བུ་རྙེད་དུས་ཡལ་བར་དོར། །ནམ་ཞིག་ངན་འགྲོར་ལྷུང་ཚེ་འགྱོད་ཀྱང་ཕྱིས། །མཐའ་མེད་ངན་འགྲོའི་སྡུག་བསྔལ་དར་རེ་དྲག །ལས་ངན་རྨོངས་པའི་འགྲོ་ལ་ཐུགས་རྗེས་གཟིགས། ༡༠ ཀྱེ་མ་ཧོཿ །སྙིགས་མ་རྩོད་ལྡན་ཐ་མའི་དུས་ངན་འདིར། །བསྟན་པ་ནུབ་རིར་ཕྱོགས་ཤིང་སྐྱེ་འགྲོ་ཀུན། །བདེ་བའི་གོ་སྐབས་བྲལ་འདིར་ལོང་མེད་དུ། །དམ་ཆོས་རྩེ་གཅིག་ནུས་པར་བྱིན་གྱིས་རློབས། ༡༡ །འཁོར་བའི་མཚན་ཉིད་རང་གི་རིག་བཞིན་དུ། །གྲོགས་ངན་བདུད་ཀྱིས་བསླུ་ཕྱིར་མི་འབྲངས་ཤིང་། །སྐྱིད་འདོད་ལྟོ་གོས་ཞེན་པས་བཅིང་མིན་པར། །ཆོས་ཕྱིར་དཀའ་སྤྱད་ནུས་པར་བྱིན་གྱིས་རློབས། ༡༢ །དགྲ་གཉེན་ཆགས་སྡང་འགྲན་སེམས་ཕྲག་དོག་

གི། །རྐྱེན་ཚོགས་དུ་མས་རང་བློ་བདུད་ཀྱིས་ཁྱེར། །འཁོར་བ་པ་ལས་དུག་ལྔ་ཆེས་རགས་པའི། །ཉོན་མོངས་དགྲ་བོ་ཞི་བར་བྱིན་གྱིས་རློབས། ༡༣ །ངུར་སྨྲིག་གོས་ཀྱིས་ཀླུབས་ཤིང་སྐྱེ་བོ་ཡིས། །བཀུར་ཞིང་དད་ཟས་ལ་སྤྱོད་དགེ་སྦྱོང་དུ། །བརློམ་ཀྱང་ཆོས་བརྒྱད་མཁར་སོ་མ་ཞིག་པའི། །བློ་འདི་ལས་སུ་རུང་བར་བྱིན་གྱིས་རློབས།༡༤ །ཐོས་བསམ་ཚིག་ལ་སྦྱངས་ཀྱང་ནེ་ཙོའི་ངག །ཟབ་དོན་སྒོམ་ལ་ཞུགས་ཀྱང་གོ་ཡུལ་ཙམ། །རྒྱུ་འབྲས་རྟེན་འབྲེལ་ཤེས་ཀྱང་དྲེད་པོར་ཤོར། །རང་སེམས་རང་གི་འཐུལ་བར་བྱིན་གྱིས་རློབས། ༡༥ །བསླབ་གསུམ་སྡོམ་པ་ཚུལ་ཆོས་དྲི་མས་སྦགས། །གཞན་དོན་སེམས་བསྐྱེད་ལོ་འདོད་ཁོང་གཅོང་ཅན། །རིམ་གཉིས་ཏིང་འཛིན་རེ་དོགས་ཟེབ་རྒྱས་བཅིངས། །ཆོས་བརྒྱད་དྲི་མ་བྲལ་བར་བྱིན་གྱིས་རློབས། ༡༦ །རང་སྐྱོན་མ་རིག་ལིང་ཐོག་འཐུག་པོ་ཡིས། །ཕ་རོལ་གཞན་གྱི་ཡོན་ཏན་མི་མཐོང་བར། །བསྐུར་འདེབས་ལོག་ལྟའི་དུག་ཆེན་རབ་ཞི་ནས།

།དག་སྣང་ཕྱོགས་མེད་འབྱོངས་པར་བྱིན་གྱིས་རློབས། ༡༧ །རང་ལ་ཚིག་ཟུར་ཅུང་ཟད་མི་བཟོད་ཀྱང་། །གཞན་ལ་གནོད་འཚེ་བྱེད་པའི་སྙིང་ཁམས་ཅན། །ཆོས་མིན་བསམ་སྦྱོར་མཐའ་དག་གཏན་སྤངས་ཏེ། །རྒྱལ་སྲས་སྤྱོད་ལ་འཇུག་པར་བྱིན་གྱིས་རློབས། ༡༨ །དཀོར་ཟས་མེ་མདག་འདྲ་ལ་ཚིམ་མེད་སྤྱོད། །གཉིད་དང་གཡེང་བ་ཕྱོགས་ལ་དུས་འདའ་བཞིན། །སྒྲུབ་པ་བྱས་ཞེས་ངོ་སོར་སྒྲོག་བྱེད་པའི། །རང་ཕུང་སྤྱོད་དང་བྲལ་བར་བྱིན་གྱིས་རློབས། ༡༩ །སངས་རྒྱས་དངོས་མཚུངས་བླ་མས་ཐབས་མང་པོས། །ལམ་ཟབ་སངས་རྒྱས་ལག་བཅངས་སྤྲད་ན་ཡང་། །ཁ་ལྟ་གོ་དྲེད་མཁན་གྱིས་བུ་འབངས་ལ། །ཉམས་རྟོགས་མྱུ་གུ་སྐྱེ་བར་བྱིན་གྱིས་རློབས། ༢༠ །ཀྱི་ཧུད། ལས་ཉོན་མང་པོ་བདག་འདྲའི་གདུལ་བྱ་ལ། །མཁྱེན་བརྩེ་ནུས་ལྡན་སངས་རྒྱས་བླ་མ་རྗེ། །ཐུགས་རྗེ་རྨད་དུ་བྱུང་བའི་མཐུ་སྟོབས་ཅན། །མྱུར་བ་ཉིད་དུ་བསྐྱེད་པར་མཛད་དུ་གསོལ།

༢༡ །འདི་བཟུང་རྣམ་པ་ཀུན་ཏུ་སྐྱབས་ཀྱི་མཆོག །དཀོན་མཆོག་ཀུན་འདུས་བླ་མ་རྗེ་བཙན་ལས། །རེ་ལྟོས་བློ་གཏད་གཞན་ན་མ་མཆིས་པས། །འབྲལ་མེད་ཐུགས་རྗེ་ཞག་པས་བཟུང་དུ་གསོལ། ༢༢ །ལས་ངན་འཁྲུལ་པའི་རླུང་གི་མི་བསྐྱོད་པར། །དམ་ཆོས་ཆིག་དྲིལ་ནུས་པར་བྱིན་གྱིས་རློབས། །བར་ཆད་ངན་རྐྱེན་དབང་དུ་མི་འཆོར་བར། །ཚེ་དང་སྒྲུབ་པ་མཉམ་པར་བྱིན་གྱིས་རློབས།༢༣ །ཁམས་གསུམ་འཁོར་བར་གཏན་འཁྱམ་མི་འགྱུར་ཞིང་། །ཚེ་གཅིག་སངས་རྒྱས་འགྲུབ་པར་བྱིན་གྱིས་རློབས། །རང་དོན་ཞི་བདེ་སྒྲུབ་པ་མ་ཡིན་པར། །མཁའ་མཉམ་ཕ་མ་འགྲོ་དྲུག་སྒྲོལ་བར་ཤོག ༢༤ ཅེས་རང་གི་རང་ཉིད་ལ་མི་རྟག་པའི་བསྐུལ་མ་དང་། སྐྱོན་ཚང་མ་ལུས་པ་དྲུང་ནས་ཕྱུངས་ཏེ་དམ་པའི་ཆོས་ལ་ནན་གཏན་དུ་བསྐུལ་ཞིང་། བླ་མ་རྗེ་བཙུན་མཆོག་ལ་གདུང་བ་གསོལ་བ་འདེབས་པ་དང་བཅས་པ་འདི་ནི། དད་ཅན་གྱི་སྐལ་ལྡན་ཚུལ་ཁྲིམས་དབང་པོས་བསྐུལ་ངོར་བཀོད་པའོ།།